Produsul intern brut estimat pentru anul 2023 (date provizorii I) a fost de 1.598 miliarde de lei, în creştere, în termeni reali, cu 2,1% faţă de anul 2022, a anunţat vineri Institutul Naţional de Statistică.
Comparativ cu prima variantă, datele provizorii I arată că Produsul intern brut nominal estimat pentru anul 2023 a crescut cu 0,1%, de la 2%.
La creşterea PIB, în anul 2023 faţă de anul 2022, au contribuit majoritatea ramurilor economiei, contribuţii pozitive având următoarele ramuri:
Agricultura, silvicultura şi pescuitul (plus 0,4%), cu o pondere de 3,9% la formarea PIB şi al cărei volum de activitate s-a majorat cu 10,2%;
Construcţiile (plus 0,8%), cu o pondere de 8,1% la formarea PIB şi al căror volum de activitate s-a majorat cu 11,0%;
Comerţul cu ridicata şi cu amănuntul; repararea autovehiculelor şi motocicletelor; transport şi depozitare; hoteluri şi restaurante (plus 0,2%), cu o pondere de 20,5% la formarea PIB şi al căror volum de activitate s-a majorat cu 0,8%;
Informaţiile şi comunicaţiile (plus 0,4%), cu o pondere de 7,1% la formarea PIB şi al căror volum de activitate s-a majorat cu 5,1%;
Tranzacţiile imobiliare (plus 0,1%), cu o pondere de 7,3% la formarea PIB şi al căror volum de activitate s-a majorat cu 1,6%;
Activităţile profesionale, ştiinţifice şi tehnice; activităţile de servicii administrative şi activităţile de servicii suport (plus 0,3%), cu o pondere de 8,2% la formarea PIB şi al căror volum de activitate s-a majorat cu 3,6%;
Administraţia publică şi apărarea; asigurările sociale din sistemul public; învăţământul; sănătatea şi asistenţa socială (plus 0,1%), cu o pondere de 11,9% la formarea PIB şi al căror volum de activitate s-a majorat cu 0,9%;
Activităţile de spectacole, culturale şi recreative; reparaţiile de produse de uz casnic şi alte servicii (plus 0,1%), cu o pondere de 2,8% la formarea PIB şi al căror volum de activitate s-a majorat cu 5,1%.
La polul opus, industria a avut o contribuţie negativă la modificarea PIB (minus 0,5%), ca urmare a scăderii volumului ei de activitate cu 2,3%. În schimb, o contribuţie pozitivă la creşterea PIB au avut-o şi impozitele nete pe produs (plus 0,2%), acestea înregistrând o creştere a volumului lor cu 3,0%.
Din punctul de vedere al utilizării PIB, creşterea s-a datorat, în principal:
Cheltuielii pentru consumul final al gospodăriilor populaţiei, al cărei volum s-a majorat cu 2,9% contribuind cu plus 1,8% la creşterea PIB;
Cheltuielii pentru consum final individual al administraţiilor publice, al cărei volum s-a majorat cu 2,8% contribuind cu plus 0,2 la creşterea PIB;
Consumul final colectiv efectiv al administraţiilor publice, al cărui volum s-a majorat cu 2,9% contribuind cu plus 0,3% la creşterea PIB;
Formării brute de capital fix, al cărei volum s-a majorat cu 12,0% contribuind cu plus 2,9% la creşterea PIB.
Atât exporturile de bunuri şi servicii cât şi importurile de bunuri şi servicii au avut o contribuţie negativă la modificarea PIB (minus 0,9%), ca urmare a scăderii volumului lor cu 2,1%, respectiv 1,8%.
În ceea ce priveşte PIB-ul din T4/2023, acesta a fost în termeni reali, mai mic cu 0,5% comparativ cu T3/ 2023.
Faţă de acelaşi trimestru din anul 2022, Produsul intern brut a înregistrat o creştere cu 3,0% pe seria brută şi de 1,1% pe seria ajustată sezonier.
(sursa: Mediafax)